text: Sønderjyske gav livline til TM Tønder
  25 marts 2017 kl. 16.47
  Med lørdagens sejr over Randers sørgede Sønderjyske for, at TM Tønder ikke kan rykke direkte ned.
  I dag spillede Sønderjyske den næstsidste kamp i grundspillet, da Randers kom på besøg. Resultatet blev 30-26, men det betyder dog ikke så meget for Sønderjyske, da de hverken kan ende i slutspillet eller nedrykningsspillet. Resultatet må dog vække glæde i Tønder.
  Resultatet betyder nemlig, at Randers ikke kan nå forbi TM Tønder i tabellen i ligaen. Dermed undgår de direkte nedrykning. I stedet skal de spille tre kampe mod nummer to eller tre fra 1. division, der skal afgøre, om holdet også spiller i ligaen næste sæson.
  Det er endnu ikke afgjort, hvem modstanderen fra 1. division bliver, men lige nu ser det ud til enten at blive Skive eller TMS Ringsted. Hvis TM Tønder formår at blive i rækken, vil der være tale om en stor overraskelse. Holdet rykkede op i ligaen i denne sæson og blev ikke spået mange chancer.
  Onsdag spiller TM Tønder den sidste kamp i grundspillet, hvor modstanderen hjemme er Mors-Thy.
  
  